Document ID: 32005D0505

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Ιουλίου 2005 για την τροποποίηση της απόφασης 96/355/ΕΚ για τον καθορισμό των ειδικών όρων εισαγωγής των προϊόντων της αλιείας και της υδατοκαλλιέργειας καταγωγής Σενεγάλης, όσον αφορά τον ορισμό της αρμόδιας αρχής και το υπόδειγμα υγειονομικού πιστοποιητικού [κοινοποιηθείσα υπό τον αριθμό Ε(2005) 2651] (Κείμενο που παρουσιάζει ενδιαφέρον για τον ΕΟΧ) (2005/505/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/493/ΕΟΚ του Συμβουλίου, της 22ας Ιουλίου 1991, καθορισμού των υγειονομικών κανόνων που διέπουν την παραγωγή και τη διάθεση αλιευτικών προϊόντων στην αγορά (1), και ιδίως το άρθρο 11 παράγραφος 1, Εκτιμώντας τα ακόλουθα: (1) Στην απόφαση 96/355/ΕΚ της Επιτροπής (2) ορίζεται ότι «Ministère de la pêche et des transports maritimes - Direction de l’océanographie et des pêches maritimes - Bureau du contrôle des produits halieutiques (MPTM-DOPM-BCPH)» είναι η αρμόδια αρχή στη Σενεγάλη η οποία επαληθεύει και πιστοποιεί ότι τα προϊόντα αλιείας και υδατοκαλλιέργειας ανταποκρίνονται στις απαιτήσεις της οδηγίας 91/493/ΕΟΚ. (2) Μετά την αναδιάρθρωση των διοικητικών υπηρεσιών της Σενεγάλης, η αρμόδια αρχή είναι πλέον το «Ministère de l’Economie Maritime - Direction des Pêches Maritimes - Bureau de Contrôle des Produits Halieutiques (MEM-DPM-BCPH)». (3) Η νέα αυτή αρχή είναι σε θέση να επαληθεύει αποτελεσματικά την εφαρμογή της ισχύουσας νομοθεσίας. (4) Το MEM-DPM-BCPH παρέσχε επίσημες διαβεβαιώσεις σχετικά με την τήρηση των κανόνων για τους υγειονομικούς ελέγχους και την παρακολούθηση των προϊόντων αλιείας και υδατοκαλλιέργειας που προβλέπονται στην οδηγία 91/493/ΕΟΚ, καθώς και σχετικά με την τήρηση υγειονομικών απαιτήσεων ισοδύναμων προς εκείνες που θεσπίζονται με την εν λόγω οδηγία. (5) Συνεπώς, η απόφαση 96/355/ΕΚ πρέπει να τροποποιηθεί ανάλογα. (6) Για την παρούσα απόφαση ενδείκνυται να αρχίσει η εφαρμογή της 45 ημέρες μετά την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης έτσι ώστε να υπάρξει με τον τρόπο αυτό η αναγκαία μεταβατική περίοδος. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 96/355/ΕΚ τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: « Άρθρο 1 Το “Ministère de l’Economie Maritime - Direction des Pêches Maritimes - Bureau de Contrôle des Produits Halieutiques (MEM-DPM-BCPH)” είναι η αρμόδια αρχή στη Σενεγάλη η οποία επαληθεύει και πιστοποιεί ότι τα προϊόντα αλιείας και υδατοκαλλιέργειας ανταποκρίνονται στις απαιτήσεις της οδηγίας 91/493/ΕΟΚ.» 2) Το άρθρο 2 αντικαθίσταται από το ακόλουθο κείμενο: «Άρθρο 2 Τα αλιευτικά προϊόντα και προϊόντα υδατοκαλλιέργειας, τα προερχόμενα από την Σενεγάλη, θα πρέπει να πληρούν τις ακόλουθες προϋποθέσεις: 1) κάθε δελτίο θα πρέπει να συνοδεύεται από πρωτότυπο υγειονομικό πιστοποιητικό, αριθμημένο, δεόντως συμπληρωμένο, με ημερομηνία και υπογραφή, το οποίο πρέπει να αποτελείται από ένα μόνο φύλλο, σύμφωνα με το υπόδειγμα του παραρτήματος Α της παρούσας απόφασης· 2) τα προϊόντα πρέπει να προέρχονται απο εγκεκριμένες εγκαταστάσεις, πλοία-εργοστάσια, ψυκτικές αποθήκες ή καταχωρισμένα πλοία-ψυγεία που εμφαίνονται στο συνημμένο παράρτημα Β· 3) με εξαίρεση την περίπτωση των χύδην κατεψυγμένων αλιευτικών προϊόντων που προορίζονται για την παρασκευή διατηρημένων τροφίμων, όλες οι συσκευασίες πρέπει να φέρουν με ανεξίτηλα στοιχεία τη λέξη “ΣΕΝΕΓΑΛΗ” καθώς και τον αριθμό έγκρισης/καταχώρισης της εγκατάστασης, του πλοίου-εργοστασίου, της ψυκτικής αποθήκης ή του πλοίου-ψυγείου προέλευσης.» 3) Στο άρθρο 3, η παράγραφος 2 αντικαθίσταται από το ακόλουθο κείμενο: «2. Το πιστοποιητικό πρέπει να φέρει το όνομα, την ιδιότητα και την υπογραφή του εκπροσώπου του MEM-DPM-BCPH καθώς και την επίσημη σφραγίδα του σε διαφορετικό χρώμα από τις άλλες ενδείξεις του πιστοποιητικού.» 4) Το παράρτημα A αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει από τις 29 Αυγούστου 2005. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 13 Ιουλίου 2005.

Classification Labels:
1934
311
986
703
36
2394

Label Descriptions:
{"1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 5424
2479
2573
2320
614
3156
1372

EuroVoc IDs (Expanded): 5424
2479
2573
2320
614
3156
1372

Dataset Source: meu

Split: train